Rossiyada ikki yoshli qizcha bir necha kun buvisining jasadi bilan birga yashadi

Rossiyaning Ulyanovsk shahrida ikki yoshli qizcha bir necha kunni uyda marhum buvisi bilan birga o‘tkazdi, deb yozadi “RIA Novosti”. Hodisa yuzasidan tekshiruv olib borilmoqda.

Hudud prokurori yordamchisi Vasiliy Zima ma’lumotlariga ko‘ra, ikki yoshli bolani yolg‘iz ona tarbiyalagan. U ishlash uchun Turkiyaga ketgan va qizini buvisiga qoldirgan. Ammo taxminan 17-iyul kuni keksa kampir vafot etgan. Chet eldagi ayol u bilan bog‘lana olmagan va uyga qaytishga qaror qilgan, u yerda esa o‘lik onasini va stress holatidagi qizini topgan.
Shu bilan birgalikda, Ulyanovsk viloyati gubernatori Sergey Morozov demografik kengashda ma’lum qilishicha, jabrlanuvchi qizcha uch yoshda bo‘lgan va u o‘lik buvisi bilan birga besh kun yashagan. Bundan tashqari, uning axborotiga ko‘ra, bolaning onasi Turkiyaga ishlashga emas, dam olishga ketgan.